EFF hou vol ‘Die Stem’ moet gaanMbuyiseni Ndlozi. Foto: Twitter Die EFF het Maandag opnuut ŉ beroep gedoen dat ‘Die Stem’ uit die nasionale volkslied verwyder moet word. Die party het dié uitsprake gemaak in die verklaring wat hy ter viering van Erfenisdag uitgereik het. Dit is nie die eerste keer dat die EFF daarop aandring dat ‘Die Stem’ uit die volkslied verwyder moet word nie. Mbuyiseni Ndlozi, woordvoerder van die EFF, het verlede jaar gesê die insluiting van ‘Die Stem’ in die volkslied is ŉ vervalsing van Enoch Sontonga, wat Nkosi Sikelel’ iAfrika gekomponeer het, se gebed om die mense van Afrika te verenig. “Dit wek ook die indruk dat Nkosi Sikelel’ iAfrika net volledig is wanneer Europese tale daarby gevoeg word,” het hy gesê. Die rooi barette het Maandag ook ŉ beroep op die regering gedoen om “alle apartheid- en koloniale statusse en simbole te verwyder”, aangesien hierdie simbole “die gemak van rassiste en wit opperheerskappy handhaaf”. Die EFF het ook weereens van die geleentheid gebruik gemaak om die grondkwessie aan te roer en gesê die Grondwet moet onmiddellik gewysig word om onteiening sonder vergoeding moontlik te maak “sodat die grond teruggegee kan word”. “Ons doen ook ŉ beroep op die hele kontinent om Kiswahili as ŉ taal van kontinentale eenheid te omarm. Laat ons trots wees op ons erfenis,” lui die verklaring. Luidens mediaberigte het Angie Motshekga, minister van basiese onderwys, verlede week gesê Kiswahili sal vanaf 2020 as ŉ opsionele nie-amptelike taal in skole aangebied word.